একেই বোধ হয় বলে ভাগ্যের ফের। স্বপ্ন দেখতাম, মুম্বইতে গিয়ে সিনেমার পরিচালক হব। আর আমার ছবিতে নায়ক হবেন সলমন খান। তবে সেই সত্যি হওয়াটা যে আকাশকুসুম কল্পনা, তাও জানতাম। কিন্তু সলমনের সঙ্গে আমাকে কয়েক সেকেন্ডের জন্য পর্দায় দেখা যাবে, এটাও বোধ হয় ভাবিনি। অপ্রত্যাশিতভাবে সেই সুযোগই চলে এসেছিল আমার সামনে। মুহূর্তের অসতর্কতায় তা হাতছাড়াও হয়ে গেল।
অল্প বয়স থেকেই থিয়েটার পরিচালনা, চিত্রনাট্য লেখা আমার শখ। সেটাকেই পেশা হিসেবে নিতে চেয়েছিলাম। আমি নিম্নবিত্ত পরিবারের ছেলে। বাড়িতে বাবা, মা, স্ত্রী রয়েছেন। আমার ছেলে আইনের প্রথম বর্ষের ছাত্র। মেয়ে ক্লাস সিক্সে পড়ে। বুঝতেই পারছেন, আর্থিক টানাটানির সংসারে পরিচালক হওয়ার স্বপ্ন দেখার জন্য কম কথা শুনতে হয় না। বছর পাঁচেক আগে মাত্র এক হাজার টাকা সম্বল করে মুম্বই পাড়ি দিয়েছিলাম। কয়েক মাস বাদে ব্যর্থ হয়ে ফিরেও আসি। তার পর থেকে স্থানীয় স্তরে নাটক, থিয়েটারে লেখালেখি করছিলাম। কিন্তু মনের মধ্যে কোথাও যেন খচখচানি ছিলই। আর এক বার চেষ্টা করলে হয় না?
যেমন ভাবা, তেমন কাজ। এবারে অবশ্য আর বাড়িতে বলিনি। কাজের খোঁজে বেরোচ্ছি বলে গত সেপ্টেম্বর মাসে ফের মুম্বইতে রওনা দিলাম। এবার পকেটে ১২০০ টাকার মতো পুঁজি। মুম্বইয়ের ফিল্মসিটির কাছে একটি মন্দিরে ঠাঁই পেলাম। সেখানে অবশ্য আমার মতো আরও অনেক স্বপ্নসন্ধানীর ভিড়। কেউ অভিনেতা হতে চায়, কেউ পরিচালক, কেউ বা পকেটে স্ক্রিপ্ট নিয়ে ঘুরছে। বাকিদের সঙ্গে আমার বন্ধুত্বটা তাই ভালই জমে গিয়েছিল।
স্টুডিওপাড়ায় কাজের সন্ধান করতে করতেই কাম্বলিভাই বলে একজনের সঙ্গে আলাপ হল। তাঁর কাছেই শুনলাম, ফিল্মসিটিতে সলমন খান ফিল্মস-এর ‘টিউবলাইট’ ছবির শ্যুটিং চলছে। সেখানে কাজ আছে বলে জানালেন কাম্বলিভাই। এ তো আমার কাছে হাতে চাঁদ পাওয়ার মতো বিষয়। তবে অভিনয় নয়, আমার কাজ ছিল দুটো। রাতে সেট আর এসকেএফ-এর জিনিসপত্র পাহারা দেওয়া, আর দিনের বেলা ছবির কাজে ব্যবহৃত পশুপাখিদের দেখাশোনা করা। ‘টিউবলাইট’ মুক্তি পেলে দেখবেন, ছবিতে ছাগল, পায়রা, মুরগির মতো পশুপাখি দেখানো হয়েছে।

‘টিউবলাইট’-এর সেট। ছবি নাসিম খানের দেওয়া।
রাতে নিরাপত্তারক্ষীর কাজ করে যে পারিশ্রমিক পাচ্ছিলাম, তা থেকে কিছু টাকা বাড়িতেও পাঠাবো ভেবেছিলাম। আর দিনের বেলা তো সলমন খান, পরিচালক কবীর খানদের চোখের সামনে দেখছিলাম। কত কিছু শেখার সুযোগ। ভাবছিলাম, কত বড় বড় পরিচালক, নায়কের জীবনের শুরুটাও তো আমার মতোই হয়েছে।
সবকিছু দিব্যি চলছিল। এসকেএফ-এই থাকা, খাওয়া, দাওয়ার ব্যবস্থা। সেদিন ছিল ২০১৬-র ৩ ডিসেম্বর। সকাল সাড়ে ন’টা থেকে শ্যুটিং শুরু। সেটে হাজির সলমন খান, পরিচালক কবীর খান।  গানের দৃশ্যের শ্যুটিং হবে। সব মিলিয়ে সেটে তখন চারশো, পাঁচশো লোক হবে। এর মধ্যেই পরিচালক কবীর খান ঘোষণা করলেন, গানের একটি দৃশ্যর জন্য চার-পাঁচটি পায়রা লাগবে। শ্যুটিংয়ের কাজে ব্যবহৃত পশুপাখির মূল দায়িত্বে ছিলেন বিমলদা বলে একজন। আর আমাদের গোটা দলের মাথা ছিলেন অন্না। ওঁর সঙ্গে সলমনেরও দারুণ সম্পর্ক।

‘টিউবলাইট’-এর এই সেটেই ঘটেছিল নাসিমের দুর্ঘটনা। ছবি- ইউটিউব থেকে 
সেদিন শ্যুটিংয়ের প্রথমেই সলমনের হাতে পায়রা দেওয়ার একটি শট নেওয়ার কথা ছিল। পরিকল্পনা অনুযায়ী, সলমনের হাতে একজনের দু’টি পায়রা তুলে দেওয়ার কথা ছিল। পায়রা নিয়ে অন্নাই এগিয়ে যাচ্ছিলেন। তখনও ক্যামেরা চালু হয়নি। সাহস করে এগিয়ে গিয়ে অন্নাকে বললাম, ‘‘সলমনের হাতে পায়রা দু’টি কি আমি দিতে পারি?’’ বললাম, ‘‘সামনে ইদ। আমাকে আর সলমনকে যদি একটি দৃশ্যেও দেখা যায়, তাহলে ইদে ছবি মুক্তি পেলে পরিবার, ছেলে, মেয়েকে দেখাতে পারব। আমার স্বপ্নপূরণ হবে।’’
অন্না অনুমতি দিলেন। কিন্তু পই পই করে বললেন, নিজে থেকে কিছু না করতে। পরিচালক বা সহকারী পরিচালকের নির্দেশ যেন আমি মেনে চলি।
‘টিউবলাইট’-এর যে সেট তৈরি হয়েছিল, সেটি পাহাড়ি এলাকা হিসেবে দেখানো হয়েছে। সেটে দু’টি সিঁড়ি ছিল। সেখানে পাথর ছড়ানো ছিল। আমায় বলা হয়েছিল ছোট সিঁড়িগুলি বেয়ে নীচে নেমে দাঁড়াতে। সেখানে আমার হাত থেকে দু’টি পায়রা নেবেন সলমন। কিন্তু সিড়ি বেয়ে নামতে গিয়েই বিপত্তি। পাথরে পা বেঁধে পড়ে গেলাম আমি। সঙ্গে সঙ্গে ছুটে এলেন সবাই। হ্যাঁ, সলমন, কবীর খানরাও এসেছিলেন। আচমকা দুর্ঘটনায় তখন শ্যুটিং বন্ধ। সবাই জিজ্ঞেস করল, আমি উঠতে পারব কি না। প্রথমে বললাম পারব। কিন্তু উঠে দাঁড়ানোর চেষ্টা করতেই পায়ে শুরু হল মারাত্মক যন্ত্রণা। সঙ্গে সঙ্গে আমায় হাসপাতালে পাঠানোর ব্যবস্থা হল। অত বড় নায়ক হওয়া সত্ত্বেও সলমন নিজে তাঁর সহকারীদের নির্দেশ দিয়ে আমার জন্য দ্রুত গাড়ির ব্যবস্থা করলেন।

বালাসাহেব ঠাকরে হাসপাতালে আমায় ভর্তি করা হল। এক্স রে করে দেখা গেল বাঁ পায়ের ফিমার বোন ভেঙেছে। অস্ত্রোপচারের কথা জানালেন চিকিৎসক। পরিচিত কেউ নেই। কী করব ভেবে পাচ্ছিলাম না। এসকেএফ-এর লোকজনই অবশ্য সব ব্যবস্থা করলেন। পুলিশও এসেছিল হাসপাতালে। খবর পেয়ে কয়েকদিন পর আমার বাড়ির লোকও মুম্বই যান। দিন পনেরো হাসপাতালে থেকে কলকাতায় ফিরলাম।

গ্রাফিক্স- অভিজিৎ বিশ্বাস
এখনও পুরোপুরি স্বাভাবিক হয়নি পা। এসএসকেএম-এ চিকিৎসা চলছে। স্বপ্নপূরণের এত কাছাকাছি পৌঁছেও যে এভাবে তা অপূর্ণ থাকতে পারে, নিজের জীবনে এই ঘটনা না ঘটলে অবশ্য আমি বিশ্বাস করতাম না। হতাশ হয়ে পড়েছি ঠিকই, কিন্তু সলমন খান, কবীর খান আর এসকেএফ ফিল্মসের কাছে আমি কৃতজ্ঞ। আর একটা আশা অবশ্য রয়েছে। এসকেএফ থেকে আমায় বলেছে, সুস্থ হয়ে মুম্বই গেলে আবার ওঁদের সঙ্গে যোগাযোগ করতে। এটুকু আশা নিয়েই সুস্থ হওয়ার অপেক্ষায় দিন গুনছি। আর ইদে ‘টিউবলাইট’ মুক্তি পেলে দেখার অপেক্ষায় রয়েছি। কে জানে, ওই গানের দৃশ্য দেখলে হয়তো নিজের চোখের জল ধরে রাখতে পারব না!
কী বলছেন নাসিমের স্ত্রী, দেখুন ভিডিও